Lemin ja Savitaipaleen hyvinvointiasemien palvelumuutokset 1.3.2025 alkaen

Lemin ja Savitaipaleen hyvinvointiasemien palveluissa tehdään 1.3.2025 alkaen muutoksia. Hoitajan ajanvaraukseton vastaanotto (walk-in) laajenee molemmilla hyvinvointiasemilla. Lemillä jatkuu lääkkeenmääräämishoitajan ajanvarauksellinen vastaanotto, mutta kiirevastaanotto jää molempien hyvinvointiasemien palveluista pois. Hyvinvointiasemien vastaanottotoiminta ajanvarauksella jatkuu ennallaan.

Sekä Lemillä että Savitaipaleella toimii 1.3.2025 alkaen hoitajan ajanvaraukseton vastaanotto arkisin klo 8.30–14.00 välisenä aikana. Hoitajan ajanvarauksettoman vastaanoton kesto on 10 minuuttia asiakasta kohden, ja se on tarkoitettu lyhyille hoitotoimenpiteille. Päivystyksellisiä asioita ei niillä hoideta.

Hoitajan ajanvarauksettomalle vastaanotolle voi tulla ilman ajanvarausta, kun asiana on esimerkiksi

yksittäiset rokotukset (Covid19-rokotukset vain ajanvarauksella)

punkin poistot

yksittäiset injektiot

korvahuuhtelut (Huomaa: Laita pehmittävät korvatipat etukäteen.)

ompeleen tai hakasten poistot.

Samassa yhteydessä sekä Lemillä että Savitaipaleella asiakaspalvelun tukena toimineet asiakaspalvelupisteet sulkeutuvat. Ensisijaisesti asiakkaita palvelee hyvinvointiasemien puhelinpalvelu 05 352 7260 (ma-pe klo 7–20), josta tehdään myös hoidontarpeen arviointi ja tarvittavat ajanvaraukset.

Lemin ja Savitaipaleen hyvinvointiasemien vastaanottotoiminta ajanvarauksella jatkuu ennallaan arkisin maanantaista torstaihin klo 8–16 sekä perjantaisin ja juhlapyhien aattoina klo 8–15.

Palvelupäällikkö Eija-Liisa Vikström kertoo:
– Jatkossakin ammattitaitoiset hoitajat pitävät vastaanottoja hyvinvointiasemilla, ja asiakkaat saavat palvelua. Hoitajan ajanvarauksettomalla vastaanotolla potilaat saavat juohevasti apua pieniin tarpeisiinsa.
– Muutoksilla saamme kohdennettua hoitajien aikaa enemmän potilaiden hoitoon ja näin parannettua hoidon saatavuutta.

Muutokset ovat osa perustason hyvinvointiasemien palvelujen yhdenmukaistamista. Jatkossa Lemin, Rautjärven, Ruokolahden ja Savitaipaleen hyvinvointiasemilta saa saman mukaiset palvelut.

Lisätietoja:

Eija-Liisa Vikström, palvelupäällikkö, puh. 040 670 6241, eija-liisa.vikstrom@ekhva.fi

Pirkko Tuominen, palveluesihenkilö, puh. 040 521 3925, pirkko.tuominen@ekhva.fi